প্রশ্ন হচ্ছে মিসরে ব্রাদারহুডের বিরুদ্ধে কেন বাদশাহ ও আমিররা অবস্থান নিয়েছেন? আর কেনই বা মুরসি সরকারকে উৎখাতে পশ্চিমা দেশগুলোর চেয়েও অধিক আগ্রহী। কারণটি খুবই স্পষ্ট, একনায়কতান্ত্রিক শাসনের বিরুদ্ধে ব্রাদারহুডের চ্যালেঞ্জ। উত্তর আফ্রিকার তিউনিসিয়া থেকে মরক্কো এবং জর্ডান থেকে কুয়েত পর্যন্ত সব আরব দেশে মুসলিম ব্রাদারহুডের কার্যক্রম রয়েছে। অনেক দেশে ব্রাদারহুডের রাজনৈতিক সংগঠনগুলো বাদশাহি শাসনের মধ্যে পার্লামেন্টে বৃহত্তম রাজনৈতিক দল হিসেবে আবির্ভূত হয়েছে। ফলে আরব ও উত্তর আফ্রিকার দেশগুলোয় রাজনৈতিক পটপরিবর্তনে ব্রাদারহুডের রাষ্ট্রপরিচালনার সম্ভাবনা আরব শাসকদের উদ্বিগ্ন করে তুলেছে। ১৯২৮ সালে ব্রাদারহুডের জন্ম ও রাজনৈতিক বিশ্বাসের বিস্তার ঘটেছে মিসর থেকে। ব্রাদারহুডকে মিসরের ক্ষমতার বাইরে রাখা এখন বাদশাহী শাসকদের একমাত্র লক্ষ্য। এ জন্য এসব শাসক শুধু মার্কিন যুক্তরাষ্ট্র নয়, ইসরাইলের সাথেও একত্রে কাজ করছে এমন খবরও প্রকাশিত হয়েছে।